b'\n_START_ARTICLE_\nMicrosoft Flight Simulator X\n_START_SECTION_\nLentokent\xc3\xa4t\n_START_PARAGRAPH_\nMicrosoft Flight Simulator X -simulaattorissa on yli 26 000 eri lentokentt\xc3\xa4\xc3\xa4 (2 000 enemm\xc3\xa4n kuin edellisosassa) \xe2\x80\x93 l\xc3\xa4hes jokainen merkitt\xc3\xa4v\xc3\xa4 ja v\xc3\xa4hemm\xc3\xa4n merkitt\xc3\xa4v\xc3\xa4 lentokentt\xc3\xa4 ymp\xc3\xa4ri maailman. Suomessa peliss\xc3\xa4 on 83 lentokentt\xc3\xa4\xc3\xa4 tai muuta laskeutumispaikkaa, mukaan lukien sotilaslentokent\xc3\xa4t, esimerkiksi Utin lentoasema, sek\xc3\xa4 joitain varalaskupaikkoja.\n_START_SECTION_\nGrafiikat\n_START_PARAGRAPH_\nSimulaattorin grafiikat ovat yksityskohtaiset, vanhemmissa simulaattoreissa ainoa muu liikenne oli lentokoneet, mutta nyt on mahdollista n\xc3\xa4hd\xc3\xa4 esimerkiksi autoja moottoritiell\xc3\xa4, lentokent\xc3\xa4ll\xc3\xa4 kuljetusvaunuja ja laivoja merell\xc3\xa4. Er\xc3\xa4s yksityiskohta on linnut, jotka lent\xc3\xa4v\xc3\xa4t matalalla. My\xc3\xb6s maalla voi n\xc3\xa4hd\xc3\xa4 el\xc3\xa4imi\xc3\xa4, tietysti maanosan mukaan.\n_START_SECTION_\nService Pack 1\n_START_PARAGRAPH_\nFlight Simulator X:lle julkaistiin toukokuun 2007 puoliv\xc3\xa4liss\xc3\xa4 ilmainen SP1 (Service Pack 1) -p\xc3\xa4ivitys, joka korjaa simulaattoria vaivanneita suorituskykyongelmia sek\xc3\xa4 pienempi\xc3\xa4 vikoja. Etenkin hieman vanhemmilla tietokoneilla ja korkeilla grafiikka-asetuksilla peli\xc3\xa4 vaivasi ajoittainen hidastelu, mutta p\xc3\xa4ivitys nopeuttaa peli\xc3\xa4 merkitt\xc3\xa4v\xc3\xa4sti. T\xc3\xa4m\xc3\xa4n mahdollistaa ohjelmakoodiin tehdyt muutokset, jotka hy\xc3\xb6dynt\xc3\xa4v\xc3\xa4t tuplaydinprosessoreita ja n\xc3\xa4yt\xc3\xb6nohjainten tehokkuutta paremmin.\n_START_SECTION_\nService Pack 2\n_START_PARAGRAPH_\nLoppuvuodesta 2007 julkaistiin ilmainen SP2 (Service Pack 2) -p\xc3\xa4ivitys, jossa on lis\xc3\xa4\xc3\xa4 suorituskykyparannuksia ja lis\xc3\xa4ksi DX10 (DirectX 10) -n\xc3\xa4yt\xc3\xb6nohjaimia hy\xc3\xb6dynt\xc3\xa4vi\xc3\xa4 ominaisuuksia, joiden Microsoft on kertonut parantavan pelin grafiikkaa ja samalla lis\xc3\xa4\xc3\xa4v\xc3\xa4n pelin suorituskyky\xc3\xa4. SP2 julkaistiin ensin Acceleration-lis\xc3\xa4osan mukana, ja se tuli my\xc3\xb6hemmin ilmaiseksi ladattavaksi niille, jotka eiv\xc3\xa4t halua hankkia lis\xc3\xa4osaa.\n_START_SECTION_\nFlight Simulator X: Acceleration\n_START_PARAGRAPH_\nLokakuussa 2007 julkaistiin Flight Simulator -sarjan ensimm\xc3\xa4inen virallinen lis\xc3\xa4osa, nimelt\xc3\xa4\xc3\xa4n Flight Simulator X: Acceleration. Se sis\xc3\xa4lt\xc3\xa4\xc3\xa4 uutena ominaisuutena moninpeli-lentokilpailuja, uusia yksinpeliteht\xc3\xa4vi\xc3\xa4, sek\xc3\xa4 uusina koneina P-51 Mustangin, F/A-18 Hornet -h\xc3\xa4vitt\xc3\xa4j\xc3\xa4n sek\xc3\xa4 EH101-helikopterin. Lis\xc3\xa4osa sis\xc3\xa4lt\xc3\xa4\xc3\xa4 my\xc3\xb6s edell\xc3\xa4 mainitun SP2-p\xc3\xa4ivityksen. Lis\xc3\xa4ksi saatavilla on runsaasti pienempi\xc3\xa4 \xe2\x80\x9dlis\xc3\xa4osia\xe2\x80\x9d, joissa ei tule uusia ominaisuuksia, vaan ainoastaan uusia lentokoneita, helikoptereita tai maisemia._NEWLINE_Lis\xc3\xa4ksi on ladattavissa useita joko ilmaisia tai maksullisia, eri toimijoiden tekemi\xc3\xa4 lentokone- tai maisemalis\xc3\xa4osia (Scenery Packs).\n_START_SECTION_\nFlight Simulator X: Steam Edition\n_START_PARAGRAPH_\nJoulukuussa 2014 Dovetail Games julkaisi Flight Simulator X: Steam Editionin Valven Steam-palvelussa. Toiminnallisesti peli vastaa k\xc3\xa4yt\xc3\xa4nn\xc3\xb6ss\xc3\xa4 alkuper\xc3\xa4ist\xc3\xa4 Flight Simulator X Deluxea Acceleration -lis\xc3\xa4levyll\xc3\xa4. Steam Editionissa on pyritty pit\xc3\xa4m\xc3\xa4\xc3\xa4n t\xc3\xa4ysi tuki vanhoille kolmannen osapuolen lis\xc3\xa4osille, tukea ei tosin taata. Steam Editionissa on lis\xc3\xa4ksi moninpeli Steam-palvelun kautta, sek\xc3\xa4 paranneltu tuki Windows 8.1 -k\xc3\xa4ytt\xc3\xb6j\xc3\xa4rjestelm\xc3\xa4lle. Versiossa on my\xc3\xb6s muita hyvin pieni\xc3\xa4 teknisi\xc3\xa4 parannuksia alkuper\xc3\xa4iseen.'